./data/phi0474/phi008/phi0474.phi008.perseus-lat2.xml
M. Tullius Cicero
tum enim nostrae causae spes erat				posita in defensione mea, nunc in confessione adversarii, tum in nostris, nunc vero				in illorum testibus; de quibus ego antea laborabam ne, si improbi essent, falsi				aliquid dicerent, si probi existimarentur, quod dixissent probarent; nunc sum animo				aequissimo  si enim sunt viri boni, me adiuvant, cum id iurati dicunt				quod ego iniuratus insimulo; sin autem minus idonei, me non laedunt, cum eis sive				creditur, creditur hoc ipsum quod nos arguimus, sive fides non habetur,				de adversarii testium fide derogatur